Înregistrări audio și documente: Pile din primărie înmormîntate pe banii Spitalului Malaxa – ”Managerul Secureanu scoate zilnic cash din spital pe o firmă dizolvată de un an și jumătate!” Prin compania-fantomă RYS Force s-au plătit 1,6 milioane de RON în mînă, deși Gazeta a descoperit că firma s-a dizolvat în iulie 2015!

luni, 28 noiembrie 2016, 6:40

”În fiecare zi, managerul Florin Secureanu scoate între 2.000 și 3.000 de lei cash din casieria spitalului pe facturi tipărite de băiatul de la IT!” Angajat al Malaxa, sursă a Gazetei

Ziarul este în posesia unor înregistrări în care șeful de la Spitalul Malaxa își umilește oamenii: ”Bă idioato, eu sunt managerul, f****-n cap!”

El a făcut crize de nervi cînd angajații i-au spus că nu mai sînt de acord să acopere ilegalitățile.

”Spital al Primăriei Capitalei, Malaxa are un buget uriaș! Cu cît s-a furat, se putea face încă un spital lîngă”, spune un angajat al clinicii de pe bariera Vergului.

Conform relatărilor din interior și documentelor, facturile firmelor-paravan ale managerului se fabrică pur și simplu în spital, iar ștampila e în sertar!

Pe urma banilor, ziarul a descoperit că RYS Force Company SRL, firma prin care s-au operat mii de retrageri de cash, continuă să ia bani din spital, deși instanța a dizolvat-o în iulie 2015 și s-a radiat în noiembrie 2016!

continuă să ia bani din spital, deși instanța a dizolvat-o în iulie 2015 și s-a radiat în noiembrie 2016! Publicăm facturi în care se arată că ”s-a ajuns pînă la a deconta înmormîntări ale rudelor unor cunoștințe din primărie!”.

Managerul Secureanu a acceptat inițial dialogul, dar mai apoi a aflat ce investigăm și și-a închis telefonul.

Investigație de Mirela Neag, Răzvan Luțac, Cătălin Tolontan, Cristi Preda și Alex Nicodim (foto)

Strigătele se aud, neclar și cu intermitențe, dar se aud tocmai din stația mașinii 202!

Nu e nici o metaforă.

Călătorii întorc capul, încercînd că ghicească ce e cu urletele care răzbat pe trotuar.

Din spital, managerul Florin Secureanu țipă la angajații din ”Malaxa”.

Ieri era la Londra, în muzeul figurilor de ceară, se poza cu silueta Reginei, astăzi e înapoi acasă.

”Bă idioato, eu sunt managerul, f****-n cap!”

”P***ă, rezolvă cu firma Bograve și cu tot, da?!”

”Dacă nu mai aveți chef, plecați în p**a mea toți acasă și mă duc la alt spital!”

”F****-n cap! Bă idioato, eu sunt managerul, f****-n cap!”

O directoare financiară distrusă

Glasul femeii care intervine, în lacrimi, e atît de slab că abia străbate doi metri în direcția șefului.

E directoarea financiară, ”probabil singurul director financiar din spitalele bucureștene care vine la 6 dimineața la serviciu”, spun colegii ei.

De ce vine atît de devreme?

Pentru că, potrivit informațiilor ziarului, la ”Malaxa” se ține practic o contabilitate dublă!

Potrivit mărturiilor din spital, ”directorul financiar ține și lucrurile în echilibru, ca să se mențină cît de cît activitatea, dar satisface și extravaganțele financiare nemaivăzute ale lui Secureanu”.

Cînd baletul contabil printre zeci de furnizori fictivi nu mai se poate susține, angajații își primesc înjurăturile și amenințările. Sînt preferate femeile.

”Îmi bag p*** în gâtul vostru”

”Bă p***ă proastă, dacă nu eram eu, nu erai aici, b***** p*** în creierii tăi. La fel și la tine, idioato!”

”Dacă nu încetați cu astea, îmi bag p*** în gâtul vostru, la toți!”

N-au mai putut duce

Cu ce să înceteze?

Cu faptul că ele i-au spus lui Florin Secureanu că nu mai vor să taie facturi false și să inventeze contracte.

Gazeta a discutat cu mai mulți oameni de la ”Malaxa”, din diverse compartimente.

Ei descriu un sistem în care ”o sumedenie de firme primesc bani care li se întorc, cash sau în servicii, managerului, pilelor și celor care îl susțin”.

E suprarealist, dar povestea durează de aproape un deceniu!

Se simt vinovați

”Ca să vă faceți o idee despre ce vorbim: pe banii spitalului se îngroapă inclusiv morții pilelor din primării!”, ne arată o sursă două facturi cu servicii funerare, plătite de ”Malaxa”.

După ani de zile în care au acceptat toate aceste facturări pe servicii inventate, oamenii s-au decis să rupă lanțul.

Umiliți personal și simțindu-se vinovați pentru ceea ce au făcut, ei l-au înfruntat pe șeful care, cînd vrea să impresioneze, umblă în spital îmbrăcat în uniforma Cavalerilor de Malta.

Opoziția lor a stîrnit crize de nervi ale managerului și amenințări, momente care au fost înregistrate.

9 ani sînt de cînd Florin Secureanu a devenit managerul Spitalului Malaxa, de pe Şoseaua Vergului, cartierul Pantelimon

9 milioane de euro pe an cheltuiește ”Malaxa”, majoritatea de la bugetul de sănătate, fără a mai socoti investițiile dinspre Primărie!

”Jigodito!”

”Netrebnico, spune adevărul! (…) Și ți le-am aprobat eu, netrebnico?! I le dădeai la semnat, f****-n cap!”

„De-acum, tot ce semnezi dai să văd! Jigodito! (…) Mai comentezi, f****-n cap!”

”Hai la pârnaie cu toții!”

Conștient că ceea ce a făcut atîția ani are consecințe, el le-a urlat la un moment dat:

”Dați-vă-n p***a mea! Ia plecați toți în p***a mea acasă și hai la pârnaie cu toții!”.

De ce îi înjură?

Acestea sînt insultele, înjurăturile și amenințările care, singure, sînt suficiente pentru Primăria Capitalei, care are în subordine Spitalul Malaxa, și pentru Ministerul Sănătății, care poartă responsabilitatea siguranței pacientului, să ia act.

Dar mai important este de ce își insultă directorul Secureanu angajații?

Ce au făcut ei pînă acum și ce nu mai vor să facă de o vreme încoace?

Ziarul e în posesia documentelor pentru zeci de situații uluitoare.

Astăzi, publicăm două dintre firme.

Un serial dedicat Zilei de 1 Decembrie

În săptămîna Zilei Naționale a României avem șansa să ne oglindim în acest caz-școală.

Un bărbat jignindu-le pe femeile care-i sînt în subordine în cele mai mizerabile moduri posibile.

Un spital care a cheltuit enorm, vreme de aproape un deceniu, deseori pe niște lucruri care n-au ajuns în clinică, ci, potrivit surselor, acasă la manager sau la infiniții săi protectori.

Și, desigur, un sistem de control care l-a lăsat în pace pe Florin Secureanu, deși nivelul de abuz pe care îl veți descoperi este șocant.

10.000 de euro pe lună, în ultimii doi ani, reprezintă doar ceea ce se scoate cash pe firma RYS din spital, potrivit listelor de plăți aflate în posesia Gazetei

Totul s-a petrecut pe silențios că numai așa putea dura 9 ani.

Nivelul cel mai de jos

Oricîtă experiență de investigații ai, ca ziarist, și oricîte lucruri știi, ca cetățean, că se petrec în România, cazul Malaxa este dincolo de închipuire.

Privești ceea ce se petrece în acest spital și simți că sîntem în nadirul compasiunii noastre ca societate, în punctul cel mai de jos.

Sîntem atît de jos încît în sus vedem Groapa Marianelor.

De aici pornim în felul în care ne respectăm, lucrăm împreună și folosim banii pentru binele comun.

Spitalul a plătit sute de mii de euro unei firme dizolvate de un an și jumătate!

Florin Secureanu vine manager la ”Malaxa” în mai 2007.

Făcuse gărzi, ca chirurg, la Spitalul Municipal de Urgență și fusese masor la Clubul Sportiv Olimpia.

”De cînd îl știm, Secureanu nu a operat și nu operează, se îmbracă în costum de chirurg doar cînd i se fac filmulețe omagiale. Și i se fac multe!”, spune o altă persoană din spital.

În paralel, RYS Force Company SRL se fondează în 2008, în Iași.

Acționar la RYS este Marius Cătălin Ciobanu, 33 de ani, din Botoșani.

Firma s-a ocupat întîi cu ”tencuieli și ipsoserie”, apoi cu ”închiriere de autoturisme și leasing”, la care și-a adăugat în obiectul de activitate zona de telefonie.

”Noi știm de ani de zile firma RYS ca pe o companie-paravan a managerului”, susțin surse din spital.

Angajații au furnizat ziarului facturi și toate plățile pe care spitalul le-a făcut către RYS în ultimii cinci ani! Toate!

Plățile spitalului către firma-fantomă încep în 2011.

”În fiecare zi, RYS ”livrează”tonere și alte consumabile de 950 de lei și ”repară” imprimante, în valoare de alți 900 de lei. Sumele mai variază, în funcție de cîți bani cere managerul. Totul e fictiv!” Angajat al Spitalului Malaxa, sursă a Gazetei

A mai văzut cineva o firmă care să facă zilnic două facturi pe zi către o instituție publică, așa cum e un spital, și să ia banii cash? Vreme de cinci ani!

N-a văzut nimeni, după cum nimeni din ”Malaxa” nu l-a întîlnit vreodată pe Marius Cătălin Ciobanu, patronul de la RYS Force.

Botoșăneanul Ciobanu are adresa într-un cămin din Iași. Figurează acționar și la firma Agricola Corni SRL.

Cei mai mulți bani s-au retras din 2014 și pînă în prezent, cînd zi de zi spitalul plătește 2.000 – 3.000 de lei cash către RYS!

1.6 milioane de lei a facturat RYS către ”Malaxa” din 3 octombrie 2011 pînă în 21 noiembrie 2016. Suma a fost plătită integral de către spital!

”Ștampila de la RYS e în sertar în spital!”

-De ce spuneți că RYS Force e firma managerului?

-Prin ea, directorul scoate în fiecare zi între 2.000 și 3.000 de lei cash de la casieria spitalului.

-Cum?

-Ștampila RYS e la fetele de la contabilitate, iar facturile firmei le face băiatul de la IT, care e omul managerului. Vă explic pe puncte:

Secureanu cere la contabilitate sume de bani zilnice pentru nevoile sale, după un grafic săptămînal. Băiatul de la IT-ul Spitalului Malaxa tipărește facturile, ca și cum le-ar emite RYS. Fetele de la ”conta” pun ștampila pe factura ”furnizorului” și scot banii cash din partea ”beneficiarului”, adică a spitalului. Unul dintre oamenii de casă ai lui Secureanu, că are mulți, se prezintă la contabilitate și fetele îi achită cash-ul din casa de bani, ca și cum cineva ar ridica banii din partea firmei RYS.

”RYS e o firmă nu în curtea, ci la propriu în sertarul Spitalului Malaxa! Se știe: luni vine verișoara managerului, marți vine prietena iubitei managerului, miercuri vine băiatul care îi face cumpărăturile managerului și tot așa” Angajat în Malaxa, sursă a ziarului

-Dar cum se justifică sume atît de mari de bani? Pe ce prestații?

–(Omul dă din umeri) Ficțiuni. Tonere și reparații la imprimante. Consumăm mai mult toner decît NASA. Și în fiecare zi plătim reparații la imprimante sau calculatoare. Zilnic achităm două facturi de la RYS către spital. Iar asta, atenție e doar una dintre firmele prin care-și ia bani Secureanu!

RYS nu mai are activitate din 29 iulie 2015, dar continuă ”să lucreze” pentru Malaxa!

Surpriza vine cînd iei urma firmei.

Pentru că RYS figurează drept radiată. Nici măcar angajații de la ”Malaxa” care au furnizat datele nu știau asta!

Ei operează o firmă fictivă, dar care a devenit nefuncțională în iulie 2015!

Iar confirmarea vine chiar de la Casa de insolvență care s-a ocupat de lichidarea lui RYS.

Casa de Insolvență Homoranu: ”Nu am găsit pe nimeni din partea firmei!”

”Nu știam cine e administratorul lui RYS Force Company, nu cunoaștem și nici nu l-am cunoscut pentru că nimeni din partea firmei n-a fost de găsit”, spune un reprezentant al Casei de Insolvență Homoranu din Iași.

-Cum ați primit dosarul?

– Oficiul Comerțului a cerut în instanță dizolvarea. RYS nu depusese bilanțurile de mulți ani. Pe 29 iulie 2015, instanța a pronunțat dizolvarea. Am primit dosarul conform împărțirii aleatorii. Cînd am devenit lichidatori, am încercat să dăm de reprezentanții firmei.

-Și?

-Am trimis, cum cere legea, adrese peste tot. Și la adresa administratorului, la un cămin undeva în Iași. N-am primit nici un răspuns. Firma avea doar datorii, nimic de încasat, așa că am început procedura insolvenței în formă simplificată.

621 de plăți a descoperit ziarul că au fost făcute de spital către firma RYS după ce firma nu mai avea dreptul să presteze nici o activitate

-Societatea mai putea presta servicii după 29 iulie 2015, cînd tribunalul a declarat dizolvarea?

-Nu, în nici un caz! Eventual să recupereze sume mai vechi sau operațiuni în legătură cu patrimoniul.

-Dar nu putea să repare imprimanta sau calculatorul unui client, de pildă? Sau să-i vîndă toner?

-Nu! Iar toate operațiunile financiare care se derulează se fac prin lichidatorul numit de tribunal, adică prin noi. Nu a fost cazul, n-au încasat nimic. În 18 noiembrie 2016, instanța a decis radierea firmei.

-Ați fi surprinși să aflați că RYS presta servicii, tăia facturi și încasa bani în ultimul an și jumătate?

-Cum să încaseze dacă toate conturile le vedem noi?!

-Cash. Bani în mînă. Avem facturi și avem și fiecare plată care le-a fost făcută.

-Ceea ce ne descrieți nu e legal sub nici o formă!

Doar un exemplu

Cum arată banii scoși de RYS din casieria Spitalului Malaxa în săptămîna 31 octombrie – 4 noiembrie 2016:

31 oct. 1.000 RON

31 oct. 1.000 RON

1 nov. 1.400 RON

1 nov. 504 RON

2 nov. 995 RON

2 nov. 1.095 RON

3 nov. 1.023 RON

4 nov. 662 RON

4 nov. 1.010 RON

”N-am vorbit de frică”

O întrebare se impune.

-De ce pînă acum ați tăcut?

-Ați ascultat înregistrările cu înjurături, da?! Asta e teroarea în care trăim noi!

-Dar ceea ce descrieți sînt fraude atît de ample și de vizibile că e foarte greu de crezut că nimeni din control nu le-a observat!

-Acum cîțiva ani a venit cineva de la primărie pe un pont fix. Era o cumpărătură absurdă făcută pentru manager cu banii spitalului, cum sînt multe. Au luat 10.000 de euro și inspectorii de la Primăria Capitalei au plecat mulțumiți. Am rămas și prieteni, le facem toate analizele rudelor gratis!

-Curtea de Conturi?

-A, chiar acum e în control Curtea de Conturi. Doamna de la Curte e foarte drăguță. I-am făcut analize de 4.000 de lei. Înțelegeți.

-Întrebarea rămîne: de ce n-ați vorbit?

-Pentru că ne-a fost foarte teamă! Secureanu nu e oricine. Are foarte, foarte multe relații. Cum credeți că a rezistat atît? A fost rezidentul lui Sorin Oprescu și i s-au dat mulți bani în mandatul fostului primar. Primarul Onțanu l-a sprijinit și el. E legat de oameni politici din multe partide. Vasile Blaga și Alina Gorghiu au fost amîndoi la lansarea unui centru de copii, care e făcut pe fundația lui personală în Vâlcea! Tot spitalul Malaxa achită și o parte grasă a cheltuielilor de acolo! E doctorand la Academia SRI, relații la Guvern, RAPPS, nu vă dați seama cîte favoruri face un director de spital din România.

”Unele documente vă privesc direct. Vă rugăm să le vedeți și să le explicați”

Gazeta l-a contactat ieri dimineață pe Florin Secureanu și i-a propus o întîlnire față în față.

-Bună ziua, domnule director, aveți cîteva minute?

-Cu vă putem ajuta, domnule ziarist?

-Vă rugăm să ne vedem astăzi ca să discutăm.

-Despre ce?

-Printre altele despre bugetul spitalului. Și despre alte lucruri. Vrem să vă arătăm niște documente. Am înțeles că primăria mărește bugetele de anul viitor. E important cum se cheltuiesc banii.

-Da, doamna Firea a anunțat ceva. Dar, din păcate, nu sînt în oraș.

-Nici o problemă, vă așteptăm, e important să vorbim. Ne dați un semn cînd vă apropiați de oraș.

-Bine, bine, ne auzim la un telefon.

-Ne vedem oriunde vă e ușor. Tema e urgentă, vrem să discutăm un pic.

-Nu știu dacă mă încîntă.

-Dar sînteți manager și sînt lucruri legate de spital.

-Știți, dar eu sînt mai modest de felul meu.

-Nu e vorba de publicitate. Nu vă facem reclamă. Vrem să vă arătăm niște lucruri și e normal să discutați despre ele.

-Eu nu prea am discuții cu domnii reporteri, cu media.

-Vă înțelegem reținerea, dar avem niște lucruri din interiorul spitalului și vă privesc. Lucrurile acestea vă interesează ca manager și sînt importante.

-Am înțeles. Și subiectele astea despre care vreți să vorbim sînt la ”Așa da” sau la ”Așa nu”? Pentru că de obicei reporterii ne mitraliază.

-Nu vă credem că vă speriați de presă.

-Vreau să las gloria jurnalistică pe seama colegilor mei. Am colegi cărora le place.

-Dar ei nu au responsabilitatea dumneavoastră legală în acel spital! E bine să vorbiți dumneavoastră pentru că unele documente vă privesc direct. Vrem față în față ca să le vedeți și să le puteți explica exact publicului. Insistăm pentru dumneavoastră, pentru public și pentru pacienți să vorbiți față în față. Să puteți vedea documentele.

-Bine, ne auzim în jurul ore 21 – 21:30 la un telefon.

-Putem miza pe dumneavoastră că ne vedem, da? Vrem să și filmăm dacă sînteți de acord.

-Da.

5 lucruri despre profilul lui Florin Secureanu

Florin Secureanu stă cu chirie într-un apartament RAAPS în centrul Bucureștiului, între strada Eminescu și bulevardul Dacia.

În același bloc a locuit Alina Bica pe cînd conducea DIICOT.

Deși a spus că e plecat din București, mașina lui Florin Secureanu a fost văzută ieri în garaj. Mai multe surse susțin că a fost acasă, dar a ales să tacă.

Managerul este doctorand în promoția 2014-2017 la Academia ”Mihai Viteazul” a SRI, instituție pe care Serviciul o califică drept ”o componentă esenţială a Serviciului Român de Informații”.

87 de doctoranzi are în acest moment Academia SRI

Civilii care studiază la Academia SRI sînt considerați parte a unui program ”creat pentru membrii comunităţii de informații și securitate naţională din România și pentru toate persoanele interesate de înțelegerea superioară a domeniului securității”.

Managerul de la ”Malaxa” are amici care se ocupă de siguranța lui.

”Secureanu își verifică biroul de microfoane! Vin niște prieteni. În ultima vreme a făcut-o mai puțin, dar acum cîțiva ani, ei apăreau des”, spune o sursă din spital.



Pe Mercedesul său argintiu de teren, directorul spitalului poartă un ecuson eliberat de Camera Deputaților. În fine, nu ultimul lucru ca importanță avînd în vedere înregistrările audio și derularea evenimentelor: Florin Secureanu are permis de portarmă.

”Secureanu are mai multe arme, acum cîțiva ani le păstra în spital. Iar un pistol îl ține în permanență cu el” Sursă a Gazetei din Spitalul Malaxa

Patronul firmei funerare: ”L-am întrebat pe managerul Secureanu cum decontează morții pe spital și mi-a zis că nu e treaba mea!”

Gazeta a intrat, din interiorul spitalului, în posesia a două facturi de servicii mortuare decontate pe numele Malaxa!

Prima factură e din 4 ianuarie 2016, de 4.850 de lei.

A doua din 4 februarie 2016, de 9.500 de lei.

”Primul decedat îngropat pe banii spitalului public a fost soțul fostei consiliere PD-L Mariana Chiriș. A avut două mandate în calitate de consilier local în București”, spune una dintre surse.

”Al doilea caz de deces suportat de spital este tot al unui om din primărie, de data asta Primăria Sectorului 2. E vorba de o cunoștință a Cristinei Popa, referent la Serviciul Urbanism și pilă a managerului”.

Ziarul a încercat să o contacteze ieri pe Cristina Popa, dar în ciuda apelurilor repetate, mai mulți oameni din primărie, inclusiv purtătorul de cuvînt, au susținut ea că a fost imposibil de găsit.

”Spitalul a plătit coliva, coșciugul, prosoapele… tot!”

Nu-i nimic, firma funerară își amintește tot.

Sorin Dumitrescu este patronul Elit Funerals SRL, o prăvălie cunoscută din cartierul Titan. Acestei firme i-a achitat Malaxa, prin transfer bancar, îngroparea a doi morți.

Dumitrescu e deschis.

Nu neagă nimic.

-Aceste două facturi sînt emise de firma dumneavoastră?

-Da, sînt ale noastre.

-Dar sînt plătite de către Spitalul Malaxa? E normal?

-Și mie mi s-a părut ciudat. E singurul caz în care avem înmormîntări plătite de către un spital.

-Cum s-a întîmplat?

-Am început relația cu Malaxa în urmă un un an. Legătura a fost făcută printr-un autopsier din spital care ne-a recomandat pe noi. Ne-au chemat prima oară să facem îmbălsămare. După care ne-au solicitat să-l îngropăm pe acel om. Primul caz a fost în decembrie 2015, un bătrîn slab, îmbrăcat în costum de aviator. Le-am dat tot ce dăm de obicei: colivă, colaci, coșciug, prosoape de catifea pentru preot, pachete de pomană… Toate le-a plătit spitalul.

-Și cînd v-au achitat?

-Cam tîrziu, după o lună și jumătate.

”M-am dus personal la Spitalul Malaxa, unde m-am întîlnit cu directorul Secureanu. Am băut un ceai. Le-am dat factura de 4.850 de lei, l-am întrebat: <Aveți voie să faceți așa ceva?> că era bizar” Sorin Dumitrescu, patronul firmei Elit Funerals

-Ce v-a răspuns?

-Domnul Secureanu mi-a zis: ”Nu e treaba dumneavoastră”. Familia mortului mi-a spus să fac factura pe numele spitalului. A doua înmormînare, cea cu factura de 9.500 de lei decontată prin bancă tot de Malaxa, a avut loc două luni mai tîrziu. Aici mi-am primit banii mai repede. La trei săptămîni. Eu nu am de ce să mint. Tot ce am vrut eu a fost să fiu plătit pentru serviciile pe care le-am prestat.

”Domnul Secureanu doar mi-a recomandat firma. Am plătit eu cash”

Primul mort a fost ruda Marianei Chiriș, de două ori consilier PD-L în ”Parlamentul” Bucureștiului în perioada 2008-2016.

Membră în Comisia de Sănătate a Bucureștiului, Chiriș a fost în numeroase Consilii de Administrație a spitalelor gestionate de Primărie. Nu și la Malaxa.

De asemenea, a participat în comisiile de concurs în care mai mulți manageri de spital și-au cîștigat posturile.

La ultimele alegeri a fost pe lista PNL, dar n-a mai strîns suficiente voturi.

-Doamnă Chiriș, iertați-ne, ați avut relativ recent un deces în familie?

-Da, a murit soțul meu pe 29 noiembrie anul trecut.

-Și a plătit pentru înmormîntare spitalul Malaxa?

-Nu, nici vorbă! E adevărat că am fost la domnul director Secureanu, pentru că soțul a murit la Malaxa, și mi-a recomandat o firmă. Atît.

-Să știți că există o factură de 4.850 de lei de la spital către firmă! Și mărturii la firmă că ați cerut să fie facturat spitalul. Ceea ce s-a întîmplat.

-Au plătit fetele mele cash. Și am dat și talonul de pensie pentru cei 2.400 de lei ajutorul de înmormîntare. La pomenirea de trei săptămîni, de trei luni și restul nici n-am mai avut treabă cu firma.

-Patronul firmei își amintește foarte bine ce s-a întîmplat. Soțul dumneavoastră era îmbrăcat în uniformă de pilot?

-Da, a fost un mare pilot. Însă am plătit noi, nu spitalul.

-Deci fetele ne pot confirma că au dat ele cash 4.850 de lei?

-Nu, eu am dat banii cash.

-Mai devreme ne-ați spus că ele au dat banii în mănă.

-Nu ele, eu am dat cash. Ele s-au dus cu talonul.

-Patronul e ferm că i s-a achitat de la Malaxa prin transfer bancar și nu de la dumneavoastră cash.

-Nu e adevărat.

Cîteva minute mai tîrziu.

-Bună ziua, ne-ați sunat, doamnă Chiriș.

-Da. Am vorbit cu domnul director Secureanu. Și i-am zis că nu se poate să fie numele meu amestecat! Să se facă toate cercetările! Ce e cu facturile acestea?!

-Și dînsul ce v-a spus?

-Mi-a spus ”Vedem, vedem”.

-Atît?

-Da. ”Vedem, vedem”. Apoi s-a întrerupt convorbirea cu domnul manager Secureanu. Și cînd l-am sunat din nou era telefonul închis.

Ziarul l-a sunat insistent toată ziua pe managerul Florin Secureanu, după cum fusese înțelegerea.

I-am dat mesaje.

Telefonul managerului a rămas închis. El a ales să nu mai vorbească.

Adevărul că atunci cînd a vorbit, nu s-a încurcat.



